
PANEVĖŽIO MIESTO SAVIVALDYBĖS TARYBOS SPRENDIMO PROJEKTUI
DĖL PANEVĖŽIO MIESTO GATVIŲ, VIDAUS KELIŲ IR TERITORIJŲ, KURIUOSE NEĮRENGTAS APŠVIETIMAS, APŠVIETIMO ĮRENGIMO EILIŠKUMO NUSTATYMO TVARKOS APRAŠO PATVIRTINIMO

Panevėžys
1. Sprendimo projekto tikslai ir uždaviniai.
Sprendimo projekto tikslas – patvirtinti Panevėžio miesto gatvių ir vidaus kelių ir teritorijų, kuriuose neįrengtas apšvietimas, apšvietimo įrengimo eiliškumo nustatymo tvarkos aprašą (toliau – Aprašas), kuriuo nustatomi skaidrūs ir objektyvūs apšvietimo įrengimo eiliškumo nustatymo kriterijai ir tvarka.
Šiuo metu galiojantis apšvietimo įrengimo eiliškumo nustatymo tvarkos aprašas patvirtintas Panevėžio miesto savivaldybės administracijos direktoriaus 2015 m. spalio 7 d. įsakymu Nr. A-894. Galiojančiame apraše eiliškumas nustatomas pagal palyginti nedidelį kriterijų skaičių ir sudėtingas tankumo skaičiavimo formules, o gatvėms, vidaus keliams ir kitoms teritorijoms taikomi skirtingi kriterijų rinkiniai. Toks reguliavimas sunkiai suprantamas, palieka daug vertinimo neapibrėžtumo ir nepakankamai atspindi eismo saugumo, viešojo intereso bei infrastruktūros būklės aspektus.
Sprendimo projekto uždavinys – įtvirtinti vieningą, aiškiais balais grindžiamą vertinimo sistemą, taikomą vienodai gatvėms, vidaus keliams bei kitoms teritorijoms, ir taip užtikrinti skaidresnį bei labiau pagrįstą apšvietimo įrengimo darbų eiliškumo nustatymą ir racionalų Savivaldybės biudžeto lėšų naudojimą.
2. Siūlomos teisinio reguliavimo nuostatos, laukiami rezultatai.
Aprašu siūloma nustatyti:
– vieningą 8 kriterijų (iš viso iki 100 balų) apšvietimo įrengimo eiliškumo vertinimo sistemą, taikomą vienodai gatvėms, vidaus keliams (viešąsias paslaugas teikiančių įstaigų artumas, eismo saugumas, parkai ir takai, gyventojų tankumas, eismo intensyvumas, kriminogeninė rizika, avarinė techninė būklė, plėtros potencialas, pėsčiųjų ir dviračių jungtys, elektros tinklų pajėgumas);
– aiškią balų skalę kiekvienam kriterijui su konkrečiais vertinimo požymiais, todėl vertinimas tampa objektyvesnis;
– eiliškumo sąrašų sudarymo tvarką (balų mažėjimo tvarka) ir vienodų balų sumų atvejų pirmumo taisykles;
– sąrašų rengimo, tvirtinimo ir atnaujinimo (ne rečiau kaip du kartus per metus) tvarką bei vertinimo dokumentavimo reikalavimą;
– atvejus, kai apšvietimas gali būti įrengiamas kartu su elektros tinklų operatoriaus vykdomais elektros tinklų pertvarkymo darbais, siekiant racionaliau panaudoti lėšas.
Priėmus sprendimą bus užtikrintas skaidrus, objektyvus ir viešuoju interesu grindžiamas apšvietimo įrengimo darbų eiliškumo nustatymas, laikantis skaidrumo, objektyvumo, lygiateisiškumo ir racionalaus lėšų naudojimo principų. Įrengiamas apšvietimas didina eismo ir visuomenės saugumą tamsiuoju paros metu.
3. Lėšų poreikis ir šaltiniai.
Sprendimo projektui įgyvendinti (Aprašui patvirtinti) papildomų Panevėžio miesto savivaldybės biudžeto lėšų nereikės. Apšvietimo įrengimo darbai pagal patvirtintus eiliškumo sąrašus finansuojami iš Savivaldybės biudžeto tam tikslui skiriamų lėšų, atsižvelgiant į kasmet skiriamą finansavimą, ir vykdomi naudojant esamus Savivaldybės administracijos žmogiškuosius ir materialinius išteklius.
4. Kiti sprendimui priimti reikalingi pagrindimai, skaičiavimai ar paaiškinimai.
Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos kelių įstatymu ir kitais teisės aktais, jiems neprieštarauja. Neigiamų priimto sprendimo pasekmių nenumatoma.
5. Kieno iniciatyva parengtas sprendimo projektas.
Sprendimo projektas parengtas Panevėžio miesto savivaldybės administracijos iniciatyva.

